Kommissionens forordning (EF) nr. 915/2003

af 26. maj 2003

om ændring af forordning (EF) nr. 2366/2002 om åbning af EF-toldkontingenter for 2003 for får, geder, fårekød og gedekød

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød(1), særlig artikel 16, stk. 1, og

ud fra følgende betragtninger:

(1) Ved Kommissionens forordning (EF) nr. 2366/2002(2) blev der fastsat EF-toldkontingenter for fårekød og gedekød med oprindelse i nogle kandidatlande og andre tredjelande for 2003.

(2) Med nogle kandidatlande (Bulgarien, Tjekkiet, Polen, Slovakiet og Rumænien) og Chile er der indgået nye handelsaftaler.

(3) I de tilpassede Europaaftaler med Tjekkiet og Slovakiet er der fastsat bestemmelser om videreførelse af EF-toldkontingenterne for disse lande.

(4) Efter at der er indgået handelsaftaler med Bulgarien, afskaffes kvantitative restriktioner, værditold og specifik told for fåre- og gedekødsprodukter i overensstemmelse med protokollen om tilpasning af handelsaspekterne af Europaaftalen om oprettelse af en associering mellem De Europæiske Fællesskaber og deres medlemsstater på den ene side og Bulgarien på den anden side, for at tage hensyn til resultatet af parternes forhandlinger om yderligere gensidige indrømmelser på landbrugsområdet. De kvantitative restriktioner og tolden afskaffes fra den første dag i den første måned efter, at de kontraherende parter har givet hinanden meddelelse om afslutning af godkendelsesprocedurerne.

(5) Protokollerne om tilpasning af handelsaspekterne af Europaaftalerne om oprettelse af en associering mellem De Europæiske Fællesskaber og deres medlemsstater på den ene side og Rumænien og Polen på den anden side, for at tage hensyn til resultatet af parternes forhandlinger om yderligere gensidige indrømmelser på landbrugsområdet, der blev godkendt ved henholdsvis Rådets afgørelse 2003/18/EF(3) og Rådets afgørelse 2003/263/EF(4), fastsætter fra den 1. april 2003 adgang til EF uden kvantitative restriktioner og med fritagelse for værditold og specifik told for produkter med oprindelse i Rumænien og Polen.

(6) Fra den dato, hvor aftalerne med Bulgarien, Polen og Rumænien træder i kraft, er importlicenser derfor ikke mere nødvendige.

(7) For at undgå forkerte beregninger af slagtekropsvægten i forbindelse med kontingenterne, er det vigtigt, at der for hver produkttype anvendes den korrekte omregningskoefficient. Artikel 5 bør ændres med henblik herpå.

(8) Som led i Cotonou-aftalen med AVS-staterne er der oprettet en række toldkontingenter for fåre- og gedekødsprodukter. Når fårekødsprodukter frembydes for toldmyndighederne til import, er det vanskeligt at fastslå, om de stammer fra tamfår eller andre får, idet dette forhold udløser anvendelse af forskellige toldsatser. Oprindelsesdokumentet bør derfor indeholde en præcisering heraf.

(9) I overensstemmelse med Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg og svin samt fersk kød fra tredjelande(5), senest ændret ved forordning (EF) nr. 1452/2001(6), og Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF(7), senest ændret ved direktiv 96/43/EF(8), kan kun produkter, der opfylder alle gældende veterinærbestemmelser og bestemmelser om udstedelse af certifikater i EF, tillades indført.

(10) Forordning (EF) nr. 2366/2002 bør derfor ændres tilsvarende.

(11) Da toldkontingenterne åbnes fra den 1. januar 2003, bør denne forordning anvendes fra samme dato.

(12) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -

UDSTEDT FØLGENDE FORORDNING:

Artikel 1

I forordning (EF) nr. 2366/2002 foretages følgende ændringer:

1) Artikel 5 affattes således:

"Artikel 5

Med henblik på at beregne de mængder 'slagtekropsækvivalent', der er omhandlet i artikel 3, multipliceres nettovægten af fåre- og gedekødsprodukter med følgende koefficienter:

- levende dyr: 0,47

- udbenet kød af lamme- og gedekid: 1,67

- udbenet fåre- og gedekød, bortset fra kød af kid: 1,81; denne koefficient anvendes også, hvis produktet ikke er udtrykkeligt beskrevet i oprindelsesdokumentet som udbenet kød af lamme- eller gedekid, samt for blandinger af udbenet fåre- eller gedekød

- ikke-udbenet kød: 1,00."

2) Artikel 6 affattes således:

"Artikel 6

Det oprindelsesdokument, der ledsager fåre- og gedekødsprodukter henhørende under KN-kode ex 0204, ex 0210 99 21 og ex 0210 99 29, og som er nævnt under landegruppe nr. 4 i bilaget, skal i rubrikken med varebeskrivelse indeholde en af følgende angivelser:

a) kød og/eller kødprodukter af 'tamfår' og/eller 'tamgeder'

b) kød og/eller kødprodukter af 'andre får end tamfår' eller 'andre geder end tamgeder'.

Oplysningerne skal svare til oplysningerne i det veterinærcertifikat, der ledsager produkterne, og som efter omstændighederne skal indeholde angivelsen 'tamfår' og/eller 'tamgeder', 'ikke-tamfår' og/eller 'ikke-tamgeder', 'opdrættet' eller 'vildtlevende vildt'."

3) Bilaget affattes som angivet i bilaget til nærværende forordning.

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. maj 2003.

På Kommissionens vegne

Franz Fischler

Medlem af Kommissionen

(1) EFT L 341 af 22.12.2001, s. 3.

(2) EFT L 351 af 28.12.2002, s. 73.

(3) EFT L 8 af 14.1.2003, s. 18.

(4) EUT L 97 af 15.4.2003, s. 53.

(5) EFT L 302 af 31.12.1972, s. 28.

(6) EFT L 198 af 21.7.2001, s. 11.

(7) EFT L 268 af 24.9.1991, s. 56.

(8) EFT L 162 af 1.7.1996, s. 1.

BILAG

"BILAG

FÅREKØD OG GEDEKØD I TONS (t) SLAGTEKROPSÆKVIVALENT

EF-toldkontingenter for 2003

>TABELPOSITION>"